Tarybos reglamentas (EB) Nr. 2320/2003
2003 m. gruodžio 17 d.
iš dalies pakeičiantis Reglamentą (EB) Nr. 1696/71 dėl bendro apynių rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečiąją pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
atsižvelgdama į Regionų komiteto nuomonę,
kadangi:
(1) Reglamento (EEB) Nr. 1696/71 [3] 12 straipsnio 5 dalies a punkte yra nustatyta, kad pagalbos dydis Bendrijoje išaugintiems apyniams yra nustatytas aštuoneriems metams, nuo 1996 m. derliaus iki 2003 m. derliaus,
(2) Vertinimo ataskaita, kurią, vadovaujantis Reglamento (EEB) Nr. 1696/71 18 straipsnio antrąja pastraipa, Komisija turėtų pateikti Tarybai iki 2003 m. gruodžio 31 d., apims visas nuostatas, susijusias su bendru rinkos organizavimu, ypač pagalbos gamybai programa. Vertinimas gali būti pateiktas kartu su pasiūlymais. Šiuo atžvilgiu patartina surengti išsamias diskusijas visame sektoriuje. Siekiant užtikrinti išsamias diskusijas, laikotarpis, kuriam buvo nustatyta pagalba, turėtų būti pratęstas vieneriems metams.
(3) Augintojų grupė gali išskaityti iki 20 % pagalbos, skirtos finansuoti specialias rinkos sureguliavimo priemones, o išskaitytos sumos gali būti kaupiamos trejus metus. Atsižvelgiant į siūlymą pagalbos programą pratęsti vieneriems metams, maksimalus kaupimo laikotarpis taip pat turėtų būti pratęstas vieneriems metams.
(4) Dėl to turėtų būti iš dalies pakeistas Reglamentas (EB) Nr. 1696/71;
PRIĖMĖ ŠĮ REGLAMENTĄ:
1 straipsnis
Šiuo straipsniu Reglamento (EEB) Nr. 1696/71 12 straipsnio 5 dalis iš dalies pakeičiama taip:
1. a punktas pakeičiamas taip:
"a) Pagalba už hektarą yra vienoda visoms veislių grupėms. Devynerių metų laikotarpį, skaičiuojant nuo 1996 m. derliaus, ji siekia 480 EUR/ha."
2. d punktas pakeičiamas taip:
"d) Išskaityta pagalba gali būti kaupiama ne daugiau kaip ketverius metus; šio laikotarpio pabaigoje visa išskaityta pagalba turi būti išleista."
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 17 d.